text: কাচমতি নদী বাংলাদেশের রংপুর বিভাগের অন্তর্গত দিনাজপুর জেলার একটি আঞ্চলিক নদী। নদীটি কাচাই নামে অধিক পরিচিত।
  
  উৎস 
  দিনাজপুর জেলার কাহারোল উপজেলার ৫ নং সুন্দরপুর ইউনিয়ন দিয়ে উত্তর-দক্ষিণ অভিমুখে ঢেপা নদী প্রবাহিত হয়েছে। এই ইউনিয়নের গড় মল্লিকপুর মৌজার পূর্ব মল্লিকপুর গ্রামে ঢেপা নদীর পূর্ব পাড় (অক্ষাংশ ২৫°৪৭'১৫" উত্তর; দ্রাঘিমাংশ ৮৮°৪০'৩২" পূর্ব) হতে কাচমতি বা কাচাই নদীর উৎপত্তি।
  
  প্রবাহ 
  
  কাচমতি নদী উৎপত্তিস্থল থেকে পূর্ব-পশ্চিম অভিমুখে প্রায় ২ কিলোমিটার পথ পাড়ি দিয়েছে। এরপর উত্তর-দক্ষিণ অভিমুখে কাহারোল উপজেলার ৫নং সুন্দরপুর ইউনিয়ন হয়ে দিনাজপুর সদর উপজেলার ২নং সুন্দরবন ইউনিয়ন ও ১নং চেহেলগাজী ইউনিয়নে প্রবাহিত হয়েছে। সর্পিলাকার গতিপ্রকৃতির এই নদীটি সর্বশেষ দিনাজপুর পৌরএলাকায় প্রবাহিত হয়েছে।
  
  মোহনা  
  
  দিনাজপুর পৌরসভার অন্তর্গত মির্জাপুর বাস টার্মিনালস্থ বিদ্যুৎ উপকেন্দ্রের পূর্ব-দক্ষিণে (অক্ষাংশ ২৫°৩৮'৩৫" উত্তর; দ্রাঘিমাংশ ৮৮°৩৮'৫৬" পূর্ব) কাচাই দুভাগে বিভক্ত হয়েছে। একটি দক্ষিণে প্রবাহিত হয়ে খামার কাচাই মৌজার বটতলি-মহারাজার মোড়ে (অক্ষাংশ ২৫°৩৭'৫৭" উত্তর; দ্রাঘিমাংশ ৮৮°৩৮'৫৫" পূর্ব) ঘাগড়া নাম ধারণ করে পশ্চিমে প্রবাহিত হয়েছে। অপর প্রবাহপথটি কালুর মোড়, গুড়গোলা, কালিতলা হয়ে চুড়িপট্টি এলাকায় (অক্ষাংশ ২৫°৩৮'০০" উত্তর; দ্রাঘিমাংশ ৮৮°৩৮'২৭" পূর্ব) পুনরায় ঘাগড়া নদীতে মিশে ঘাগড়া নামেই প্রবাহিত হয়ে পুনর্ভবা নদীতে মিলিত হয়েছে। ঘাগরা কাচমতির শাখানদী হিসেবে বিবেচিত।
  
  অন্যান্য তথ্য 
  প্রায় ২৪ কিলোমিটার দীর্ঘ কাচাইয়ের অধিকাংশ প্রবাহপথ ফসলি জমি হিসেবে ব্যবহৃত হচ্ছে। ফলে রুগ্ন মরাখালে পরিণত হয়েছে এই নদী। দিনাজপুর সদর উপজেলার ১নং চেহেলগাজী ইউনিয়নের গোপালগঞ্জ হাট থেকে প্রায় দেড় কিলোমিটার পূর্বে- কাচাই নদীর পাড়ে গড়ে ওঠা শিবরামপুর গ্রামে একটি বারোভুজ বিশিষ্ট পঁচিশরত্ন মন্দির ও একটি  চতুর্ভুজ বিশিষ্ট পঞ্চরত্ন মন্দির পাশাপাশি অবস্থিত। গোপালগঞ্জ মন্দির বা গোপালগঞ্জ যুগলমন্দির নামে পরিচিত এই মন্দির দুটি  বাংলাদেশ প্রত্নতত্ত্ব অধিদপ্তর এর তালিকাভুক্ত একটি প্রত্নতাত্ত্বিক স্থাপনা। এই নদীর পাড়ে কালিতলায় শ্রী শ্রী মশান কালী কেন্দ্রীয় মন্দির অবস্থিত। কাচাইয়ের উৎপত্তিস্থল থেকে ৪/৫ কিলোমিটার পূর্বে সনকা বাজার। জনশ্রুতি আছে,  চাঁদ সওদাগর এর স্ত্রী সনকার নামে এই বাজারের নামকরণ করা হয়েছে। সনকা এই নদীপথে নৌকায় চড়ে হাটে আসতেন বাণিজ্য করতে।
  
  তথ্যসূত্র
  
  বিষয়শ্রেণী:দিনাজপুর জেলার নদী
title: কাচমতি নদী